ET Euroopa Liidu Teataja L 78/31

KOMISJONI MÄÄRUS (EL) 2016/439,

23. märts 2016,

millega muudetakse Euroopa Parlamendi ja nõukogu määruse (EÜ) nr 396/2005 IV lisa seoses Cydia pomonella granuloosviiruse (CpGV), kaltsiumkarbiidi, kaaliumjodiidi, naatriumvesinikkarbonaadi, reskaluuri ning Beauveria bassiana tüvega ATCC 74040 ja Beauveria bassiana tüvega GHA

(EMPs kohaldatav tekst)

EUROOPA KOMISJON,

võttes arvesse Euroopa Liidu toimimise lepingut,

võttes arvesse Euroopa Parlamendi ja nõukogu 23. veebruari 2005. aasta määrust (EÜ) nr 396/2005 taimses ja loomses toidus ja söödas või nende pinnal esinevate pestitsiidide jääkide piirnormide ja nõukogu direktiivi 91/414/EMÜ muutmise kohta (1), eriti selle artikli 5 lõiget 1,

ning arvestades järgmist:

(1) Cydia pomonella granuloosviiruse (CpGV), kaltsiumkarbiidi, naatriumvesinikkarbonaadi, reskaluuri, Beauveria bassiana tüve ATCC 74040 ja Beauveria bassiana tüve GHA puhul ei ole eraldi sätestatud jääkide piirnorme. Kuna neid aineid ei ole loetletud ka määruse (EÜ) nr 396/2005 IV lisas, tuleb nende suhtes kohaldada vaikeväärtust 0,01 mg/kg, mis on sätestatud kõnealuse määruse artikli 18 lõike 1 punktis b. Kaaliumjodiid on määruse (EÜ) nr 396/2005 IV lisasse kantud.

(2) Cydia pomonella granuloosviiruse (CpGV) kohta tegi Euroopa Toiduohutusamet (edaspidi „toiduohutusamet”) järelduse (2), et need viirused ei ole inimestele patogeensed ega tooda toksiine. Seetõttu peetakse asjakohaseks lisada kõnealune aine määruse (EÜ) nr 396/2005 IV lisasse.

(3) Kaltsiumkarbiidi kohta tegi toiduohutusamet järelduse, (3) et kõnealune aine ei satu inimeste toiduahelasse. Seetõttu peetakse asjakohaseks lisada kõnealune aine määruse (EÜ) nr 396/2005 IV lisasse.

(4) Kaaliumjodiid on mineraalaine, mida võib Euroopa Parlamendi ja nõukogu direktiivi 2002/46/EÜ (4) kohaselt kasutada toidulisandite valmistamisel. Seetõttu peetakse asjakohaseks jätta välja joonealune märkus, milles nõutakse kõnealuse aine hindamist vastavalt määruse (EÜ) nr 396/2005 artiklile 12.

(5) Naatriumvesinikkarbonaat on kooskõlas Euroopa Parlamendi ja nõukogu määrusega (EÜ) nr 1107/2009 (5) kiidetud heaks põhiainena. Komisjon leiab, et kui võtta arvesse komisjoni rakendusmäärust (EL) 2015/2069 (6), on selle aine lisamine määruse (EÜ) nr 396/2005 IV lisasse asjakohane.

(6) Reskaluuri puhul jõudis toiduohutusamet järeldusele (7), et selle aine lisamine määruse (EÜ) nr 396/2005 IV lisasse on asjakohane.

(7) Beauveria bassiana tüve ATCC 74040 ja Beauveria bassiana tüve GHA (8) puhul ei saanud toiduohutusamet teha järeldust tarbijatele toidu kaudu avalduva riski hindamise kohta, sest teave ei olnud täies ulatuses kättesaadav ja riskijuhtijatel tuli asjaolusid täiendavalt kaaluda. Sellist täiendavat kaalutlust on kajastatud vastavates läbivaatusaruannetes (9) (10) milles jõuti järeldusele, et kõnealuste ainete metaboliitidest tulenev oht inimestele on tühine. Neid järeldusi silmas pidades leiab komisjon, et nimetatud ainete lisamine määruse (EÜ) nr 396/2005 IV lisasse on asjakohane.

(8) Seetõttu tuleks määrust (EÜ) nr 396/2005 vastavalt muuta.

(9) Käesoleva määrusega ette nähtud meetmed on kooskõlas alalise taime-, looma-, toidu- ja söödakomitee arvamusega,

ON VASTU VÕTNUD KÄESOLEVA MÄÄRUSE:

Artikkel 1

Määruse (EÜ) nr 396/2005 IV lisa muudetakse vastavalt käesoleva määruse lisale.

Artikkel 2

Käesolev määrus jõustub kahekümnendal päeval pärast selle avaldamist Euroopa Liidu Teatajas.

Käesolev määrus on tervikuna siduv ja vahetult kohaldatav kõikides liikmesriikides. Brüssel, 23. märts 2016 Komisjoni nimel president Jean-Claude JUNCKER

(1) ELT L 70, 16.3.2005, lk 1.

(2) Euroopa Toiduohutusamet: Conclusion on the peer review of the pesticide risk assessment of the active substance Cydia pomonella granulovirus („Järeldused toimeaine Cydia pomonella granuloosviiruse pestitsiidina kasutamise riskihindamist käsitleva vastastikuse eksperdihinnangu kohta”). EFSA Journal 2012; 10(4):2655. [40 lk] doi:10.2903/j.efsa.2012.2655.

(3) Euroopa Toiduohutusamet: Conclusion on the peer review of the pesticide risk assessment of the active substance calcium carbide („Järeldused toimeaine kaltsiumkarbiidi pestitsiidina kasutamise riskihindamist käsitleva vastastikuse eksperdihinnangu kohta”). EFSA Journal 2011;9(10):2419. [48 lk] doi:10.2903/j.efsa.2011.2419.

(4) Euroopa Parlamendi ja nõukogu direktiiv 2002/46/EÜ, 10. juuni 2002, toidulisandeid käsitlevate liikmesriikide õigusaktide ühtlustamise kohta (EÜT L 183, 12.7.2002, lk 51).

(5) Euroopa Parlamendi ja nõukogu määrus (EÜ) nr 1107/2009, 21. oktoober 2009, taimekaitsevahendite turulelaskmise ja nõukogu direktiivide 79/117/EMÜ ja 91/414/EMÜ kehtetuks tunnistamise kohta (ELT L 309, 24.11.2009, lk 1).

(6) Komisjoni rakendusmäärus (EL) 2015/2069, 17. november 2015, millega kiidetakse kooskõlas Euroopa Parlamendi ja nõukogu määrusega (EÜ) nr 1107/2009 (taimekaitsevahendite turulelaskmise kohta) heaks põhiaine naatriumvesinikkarbonaat ning muudetakse komisjoni rakendusmääruse (EL) nr 540/2011 lisa (ELT L 301, 18.11.2015, lk 42).

(7) Euroopa Toiduohutusamet (2015): Conclusion on the peer review of the pesticide risk assessment of the active substance rescalure („Järeldused toimeaine reskaluuri pestitsiidina kasutamise riskihindamist käsitleva vastastikuse eksperdihinnangu kohta”). EFSA Journal 2015;13(2):4031, 40 lk

(8) Euroopa Toiduohutusamet (2013): Conclusion on the peer review of the pesticide risk assessment of the active substances Beauveria bassiana strains ATCC-74040 and GHA („Järeldused toimeaine Beauveria bassiana tüvede ATCC-74040 ja GHA pestitsiidina kasutamise riskihindamist käsitleva vastastikuse eksperdihinnangu kohta”). EFSA Journal 2013;11(1):3031. 44 lk

(9) Toimeaine Beauveria bassiana tüve ATCC 74040 käsitlev läbivaatusaruanne, mille koostas alaline toiduahela ja loomatervishoiu komitee 11. juuli 2008. aasta koosolekul lähtuvalt eesmärgist kanda Beauveria bassiana tüvi ATCC 74040 direktiivi 91/414/EMÜ I lisasse. SANCO/1546/08 – rev. 5, 11. juuli 2014.

(10) Toimeaine Beauveria bassiana tüve GHA käsitlev läbivaatusaruanne, mille koostas alaline toiduahela ja loomatervishoiu komitee 11. juuli 2008. aasta koosolekul lähtuvalt eesmärgist kanda Beauveria bassiana tüvi GHA direktiivi 91/414/EMÜ I lisasse. SANCO/1547/08 – rev. 5, 11. juuli 2014.